Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: kötelezési eljárásról szóló 40/1997. (XII. 21.) KTM rendelet
Paragraph Index: 499

d) Közhelyszerű igazság és a legtöbb, gazdag demokratikus tradíciókkal bíró európai országban mindennapi gyakorlat, hogy az ombudsman legfőbb támasza, eredményességének úgyszólván egyedüli „külső (rajta kívülálló) garanciája” a mértékadó (azaz az alkotmányos értékrend és a társadalmi progresszió oldalán álló) sajtó által közvetített (és befolyásolt) közvélemény, természetesen beleértve a politikai szférát is. A mögöttünk lévő esztendő ebből a szempontból is ambivalens. A nagy vitákat kiváltó ügyek erősen megosztották a sajtóorgánumokat és az egyes tudósítókat, közírókat, közszereplőket egyaránt. Nemcsak a társadalom „jobbik énje” nem kapott kellő megerősítést, de a tények helyett esetenként szubjektív vélemények domináltak, ami nem könnyítette meg az egyébként előítéletmentes véleményalkotásra hajlamos polgárok állásfoglalását. Ennél is kevésbé örvendetes, hogy a sajtó nem egyszer a valóságosnál lényegesen sötétebb képet festett a többségnek egy-egy botrányos esettel kapcsolatban kialakult vélekedéséről. A sátoraljaújhelyi önkormányzat intézkedéseiről például még az egyébként elítélőleg tudósító cikkek szerzői is többnyire azt sugallták, hogy azokkal a közvélemény túlnyomó többsége alapvetően egyetért. Ezzel szemben (ennek ellenére?) egy, az eseményeket követően készült közvéleménykutatás eredményeiből kitűnik, hogy a támogató és az elítélő vélemények aránya nagyjából azonos (44, illetve 46%), ami ha elégedettségre nem is ad okot, de óvatos derűlátásra talán igen.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes